ET Euroopa Liidu Teataja C 232/17

Euroopa Parlamendi ja nõukogu määruse (EL) nr 1151/2012 (põllumajandustoodete ja toidu kvaliteedikavade kohta) artikli 50 lõike 2 punkti a kohase taotluse avaldamine

2013/C 232/06

Käesoleva dokumendi avaldamine annab õiguse esitada vastuväiteid vastavalt nõukogu määruse (EL) nr 1151/2012 artiklile 51 (1).

KOONDDOKUMENT

NÕUKOGU MÄÄRUS (EÜ) nr 510/2006

põllumajandustoodete ja toidu geograafiliste tähiste ja päritolunimetuste kaitse kohta (2)

„ANGLESEY SEA SALT” / „HALEN MÔN”

EÜ nr: UK-PDO-0005-01068-11.12.2012

KGT ( ) KPN ( X )

1. Nimetus

„Anglesey Sea Salt” / „Halen Môn”

2. Liikmesriik või kolmas riik

Ühendkuningriik

3. Põllumajandustoote või toidu kirjeldus

3.1. Toote liik

Klass 1.8 asutamislepingu I lisas loetletud muud tooted (vürtsid jne)

3.2. Toote kirjeldus, mida punktis 1 esitatud nimetus tähistab

Nimetus „Anglesey Sea Salt / Halen Môn” on antud Põhja-Walesis Angleseys asuva Menai väina veest toodetavatele soolahelvestele. Need on kristallilised pehmed valged helbed, mis sisaldavad üle 30 mikroelemendi ja on vabad lisanditest. Soolahelveste läbimõõt ei ületa sortimisel 2 cm. Toote „Anglesey Sea Salt / Halen Môn” mineraalainete sisaldus annab sellele selgelt erineva välimuse, tekstuuri, maitse ja aistingu suus. Kontsentreeritud soolamaitse ja krõmpsuv tekstuur, mis tuleneb looduslikust kaltsiumist ja magneesiumist ning jääb alles pärast unikaalset loputamisprotsessi, mis annab tootele „Anglesey Sea Salt / Halen Môn” iseloomuliku valge värvuse ja puhta maitse ilma mõruduseta, mida võib põhjustada liigne kaltsiumisisaldus.

„Anglesey Sea Salt / Halen Môn” meresoola iseloomulikud omadused tulenevad toorainest – puhtast mereveest – ning soola kristalliseerumise ja loputamise meetodist. „Anglesey Sea Salt / Halen Môn” on lisanditevaba meresool, mis koosneb järgmistest looduslikult esinevatest mikroelementidest ja mineraalainetest.

Koostis

— Naatriumkloriid üle 90 % massist — Vesi alla 4 % — Plii alla 2 mg/kg — Tina alla 200 mg/kg — Arseen alla 0,5 mg/kg — Elavhõbe alla 0,1 mg/kg — Kaadmium alla 0,5 mg/kg — Vask alla 2 mg/kg — Tsink mikrokogus — Magneesium vähemalt 0,2 % — Jood alla 0,1 mg/kg — Kaltsium 0,08 %–0,15 %

Toodetakse kolme erineva suurusklassi helbeid: jäme, peenike ja jahvatatud.

3.3. Tooraine (üksnes töödeldud toodete puhul)

—

3.4. Sööt (üksnes loomse päritoluga toodete puhul)

—

3.5. Tootmise erietapid, mis peavad toimuma määratletud geograafilises piirkonnas

Kogu tootmine ja ettevalmistamine toimub määratletud piirkonnas, kontrollitud tingimuste kohaselt, et tagada järgmiste protsesside abil ühesugune lõpptoode:

— merevee pumpamine ja filtreerimine,

— soolalahuse küllastamine,

— kristalliseerumine,

— soolakristallide kogumine,

— loputamine.

3.6. Erieeskirjad viilutamise, riivimise, pakendamise jm kohta

—

3.7. Erieeskirjad märgistamise kohta

—

4. Geograafilise piirkonna täpne määratlus

Anglesey saar Põhja-Walesis. Menai väin on veeriba, mis eraldab Anglesey saart Walesi poolsaare mandriosast. Väin ulatub Fort Belanist mandri edelaosas (SH 115 610440) ja Abermenai neemest Anglesey poolel (Ühendkuningriigi kaardistamisameti OS leht 115 sh615 443) jooneni, mis kulgeb väina ulatuvast maabumissillast (580740) Anglesey poolel Bangori kai lõpuni maismaa poolsel küljel (582736). Kõnealune piirkond kuulub organisatsiooni Caernarfon Harbour Trust jurisdiktsiooni alla.

5. Seos geograafilise piirkonnaga

5.1. Geograafilise piirkonna eripära

Esimesed ajaloolised andmed soola tootmisest Anglesey saarel pärinevad Rooma impeeriumi ajast, haripunkti jõudis soolatootmine 18. sajandi alguses. Soolatööstuse varemeid võib näha saare põhjaosas, Holyheadis Soolasaarel (Salt Island, kõmri keeles Ynys Halen), mis on mandriga ühendatud maantee kaudu. Soolasaar on nime saanud soolatööstuse järgi, milles töödeldi merevett meresoola saamiseks. Tehas suleti 18. sajandil, kuna soolalahuse „tugevdamiseks” kasutati kivisoola ning seda peeti võltsimiseks.

Menai väina toob vee puhas Golfi hoovus, väina kallastel ei ole suuri linnu ega rasketööstusettevõtteid. Lisaks sellele on sealsed looded äärmiselt suure tõusu-mõõna vahemikuga, mistõttu vahetub vesi väinas sissetulvavate loodete toimel kaks korda päevas. See tasakaalustab vee mikroelementidesisalduse, värskendab vett iga päev ja annab „Anglesey Sea Salt / Halen Môn” meresoolale tema iseloomuliku maitse ja välimuse.

Golfi hoovus tuleb Atlandi ookeanist ja uhub Suurbritannia läänerannikut. Seal on soojem kui Iirimaa idarannikul, kus suvel on keskmine temperatuur veepinnal 15 kraadi ja -põhjas 12 kraadi. Merevee keskmine soolsus on kogu piirkonnas 34,25–35 promilli, kuid võib tõusta ka kuni 36 promillini. Toote ainulaadsus tuleneb osaliselt väga kõrgetest loodetest vahemikus üle 9,5 m, mis tähendab, et sissetulevad looded vahetavad väinas vee kaks korda päevas. Ebatavaliselt suur, kahekordse kõrgusega tõus, mis tekib siis, kui Golfi hoovuse veed kanduvad ümber saare, aitab tasakaalustada mikroelementidesisaldust ja toob iga päev uue koguse merevett, millest toodetakse soola.

Lisaks sellele eelfiltreerivad vett leetseljakud ja karploomade kolooniad, karbid aga eemaldavad kasvuperioodil mereveest kaltsiumit. Tooraine kvaliteedil on otsene mõju meresoola kvaliteedile ja seda tõendavad soola maitset ja tekstuuri mõjutavad hooajalised erinevused.

5.2. Toote eripära

„Anglesey Sea Salt / Halen Môn” soola iseloomulikud omadused tulenevad toorainest, puhtast mereveest, ning soola kristalliseerumise ja loputamise meetodist.

„Anglesey Sea Salt / Halen Môn” on lisanditevaba meresool, mis koosneb looduslikult esinevatest mikroelementidest ja mineraalainetest. „Anglesey Sea Salt / Halen Môni” mineraalainete sisaldus annab sellele selgelt erineva välimuse, tekstuuri, maitse ja aistingu suus. Selle soola helbed on suured, krõbedad, lamedad ja mitte teralised. Maitse on kontsentreeritult soolane, tekstuur krõmpsuv. Ainult kõnealusele tootele omane ainulaadne loputamisprotsess annab „Anglesey Sea Salt / Halen Môn” soolale erkvalge välimuse ja puhta maitse ilma mõruduseta, mida võib põhjustada liigne kaltsiumisisaldus. Loputamiseks kasutatakse kontsentreeritud soolalahust, mis on valmistatud samast kohalikust mereveest. See väldib kristallide lahustumise ja tagab õige mineraalide taseme, seega säilib soola maitse ja väljanägemine.

Igale soolatootjale antakse väljaõppe käigus nn õppepass. Väljaõppe raames tuleb läbi teha mitmed ülesanded, et omandada soolatootmise protsessi iga osa valdamiseks vajalikke oskusi ja saada neid tõendav tunnistus.

Protsessi igas osas järgitakse standardset töökorda, mida on kirjeldatud üksikasjaliselt, ja nähakse ette soola kvaliteedistandardid.

Soolatootjaid õpetatakse loputama soola seni, kuni see saavutab kristalli õige suuruse, maitse ja välimuse. See saavutatakse töökohal koolitamise abil ning lõpptoote võrdlemisega tootmiskohal väljapandud fotodega, millel on näha soolahelveste soovitatav suurus ja kuju. Standardile mittevastavad kristallid töödeldakse ümber.

Maitset mõõdetakse võrreldes loputamata soolaga, mis on karm ja kibe, võrreldes maheda mineraalide tasakaaluga lõpptootes.

5.3. Põhjuslik seos geograafilise piirkonna ja (kaitstud päritolunimetusega) toote kvaliteedi või omaduste vahel või (kaitstud geograafilise tähisega) toote erilise kvaliteedi, maine või muude omaduste vahel

Toote „Anglesey Sea Salt / Halen Môn” omadused tulenevad ilmastikutingimustest, loodete ulatusest ja rasketööstuse või laevanduse puudumisest piirkonnas.

Loodete erakordselt suure, üle 9,5 meetrise ulatuse tõttu vahetub vesi Menai väinas kaks korda päevas. Ebatavaliselt suur, kahekordse kõrgusega tõus, mis tekib siis, kui Golfi hoovuse veed kanduvad ümber saare, aitab tasakaalustada mikroelementidesisaldust ja toob iga päev uue koguse merevett, millest toodetakse soola. Kõik see mõjutab lõpptoodet „Anglesey Sea Salt / Halen Môn” ja on tunda selle maitses. Soovitava tulemuse saavutamiseks on lõpptulemusena vaja toidule lisada maitsestamiseks vähem soola. See ainulaadne mineraalainete vahekord merevees mõjutab ka soola tekstuuri ja maitset. Restorani Harvey Nichols Fifth Floor endine peakokk Henry Harris märkis, et selle maitses on tunda „kõige puhtamat ookeani”.

„Anglesey Sea Salt / Halen Môn” meresool on laialt tuntud ja kõrgelt hinnatud nii Ühendkuningriigis kui ka kogu maailma toiduainetööstuses. Kvaliteedil põhineva tootena kasutavad seda paljud tuntud peakokad ja gastronoomid ning see tuuakse alati välja ka menüüs toidu koostisosade hulgas. Paljud tuntud restoraniomanikud ning põllumajandus- ja toiduainetesektori ettevõtted on väitnud, et eelistavad seda soola.

Siin on mõned kiitvad arvamused „Anglesey Sea Salt / Halen Môn” maitse ja piirkonna kohta.

„Anglesey Sea Salt / Halen Môn” on ületamatu: sellel on puhas maitse, meeldiv krõmpsuv tekstuur ja suus tundub see täiuslik.

Plas Bodegroesi omanik ja peakokk Chris Chown

Pwllheli, Wales

„Kasutan „Anglesey Sea Salt / Halen Môn” meresoola, sest see sobib minu toidufilosoofiaga. Kui koostisosad on head, nõuab neist suurepärase toidu tegemine vähe tööd. „Anglesey Sea Salt / Halen Môn” annab juurde igale toidule, millele seda lisan.”

toiduainetööstuse ekspert, blogija ja peakokk

Jane Milton

„ „Anglesey Sea Salt / Halen Môn” soola toodetakse väga hoolikalt, kasutades uuenduslikku süsteemi, mis säilitab kõik Menai väina ringleva värske merevee mikroelemendid ja mineraalid. „Anglesey Sea Salt / Halen Môni” keeruline mineraalne struktuur muudab kõik suulae maitsetundlikud piirkonnad äärmiselt tundlikuks ja erguks, seetõttu tundub toit ülimalt nauditav.”

toidukirjanik

Colin Pressdee

„ „Anglesey Sea Salt / Halen Môni” hõrgud helbed jätavad huultele püsiva järelmaitse, mis tundub nagu Anglesey selge merevesi, millest need on saadud, ning lisavad õrritava sügavuse igale roale, millesse neid on lisatud … see on elu muutev kraam.”

kirjanik, toidukirjanik ja raadiohääl

Simon Majumda

Viide spetsifikaadi avaldamisele

(Määruse (EÜ) nr 510/2006 (3) artikli 5 lõige 7)

http://archive.defra.gov.uk/foodfarm/food/industry/regional/foodname/products/documents/anglesey-sea-salt-pdo-spec-20120905.pdf

(1) ELT L 343, 14.12.2012, lk 1.

(2) Asendatud määrusega (EL) nr 1151/2012.

(3) Vt joonealust märkust 2.